### Beslutningstema

Det skal besluttes, om der skal gives dispensation til lovliggørelse af overdækning af terrasse

### Sagsfremstilling

Ejerne af ejendommen [adresse], 6792 Rømø, (matr nr. 123, [adresse], Rømø) har søgt om tilladelse til at opsætte overdækning på deres terrasse. Overdækningen er opført.

Efter besigtigelse af området den 17-10-2023 kan det konstateres, at overdækningen på [adresse] er opsat og spænder mellem indgangshegn og sydlig glasfacade samt mellem nabo- og egen husvæg. Det overdækkede rum på ca. 27 m2 får karakter af en udestue. Området er omfattet er lokalplan nr. 238, der foreskriver i § 5.1., at hver enkelt bolig maksimalt må opføres med et samlet bruttoetageareal på 120 m2. Til hver enkelt bolig må opføres et udhus på maksimalt 8 m2. Der må ikke opføres garager/carporte.

§ 5.3 I delområde 2 må bebyggelse opføres som dobbelthuse og/eller fritliggende ferieboliger fordelt langs et internt vejsystem. Placering af de enkelte bygninger skal ske efter principperne vist i lokalplanens kortbilag 3.

Jf. § 5.4 må bebyggelsesprocenten må i delområde 1 ikke overstige 25 og i delområde 2 ikke overstige 20.

Boligarealet på ejendommene udgør 120 m2. Udhus/redskabsskur udgør 6 m2. Beboelsesarealet er derved fuldt udnyttet, og der kan ikke etableres en udestue. Boligen ligger i delområde 2. Matriklen har en bebyggelsesprocent på 20 %. Etablering af udestuer i området vil derved hæve bebyggelsesprocenten til over 20 %.

Overdækningens ydre fremtræden strider imod lokalplanen, der bestemmer, at inden for hvert delområde skal facadefarve og tagdækningsmateriale for ny ferieboligbebyggelse være identisk for alle bygningerne, således at delområdets ferieboliger kommer til at fremstå som en samlet og ensartet bebyggelse. Jf. § 6.4 skal alle tage udføres som symmetriske saddeltage, hvis vinkel med det vandrette plan skal være mellem 40° og 50°. Bebyggelse i kun én etage kan alternativt opføres med tage med ensidig taghældning med en vinkel mellem 25 og 30°. Ydermere, jf. § 6.5 skal alle tage belægges med mørke ikke-reflekterende materialer. Inden for det enkelte delområde skal det valgte tagdækningsmateriale være ens for ny ferieboligbebyggelse.

Overdækningen har fladt tag med translucente opal-tagplader.

Der er tidligere givet dispensation i området til at opsætte glasparti som vindafskærmning, som ses hos [adresse] og naboerne. I denne dispensation blev det sat som betingelse, at der ikke måtte etableres overdækning af terrassearealet.

Sagen er af principiel karakter, da der ikke tidligere er givet tilladelse til overdækninger i området. Da lokalplanen bestemmer, at bebyggelsen skal være identisk og fremstå som en ensartet bebyggelse, vil det give præcedens til, at samtlige boliger i området kan opføre overdækning lig denne.

Ved at tillade overdækning, der spænder mellem husfacaderne i en kombination med en glasfacade, får overdækningen karakter af en udestue, som derfor skal regnes med som boligareal. Dette vil medføre, at bebyggelsesprocenten bliver for høj i området. Ligeledes skaber udestuen et massivt udtryk mellem boligerne. Hvis der tillades udestuer mellem boligerne, vil de ellers fritliggende sommerhuse fremstå som en sammenhængende boligrække.

Bemærkninger

Sagen har været sendt i høring for lokalområdet samt naboejendommene. Ejerforeningen Havhusene er også blevet hørt. En er imod denne overdækning, men mener man kunne tillade glastag. En er delvist imod med kommentaren, at det ikke er hensigtsmæssigt med overdækning over hele terrassen og henover redskabsskur. Ejerforeningen er delvist imod med kommentar, om at overdækning på 3-5 meter kan være passende, uden det bliver til udestuer. To er for overdækningen.

Bemærkninger fra ansøger er bl.a., at der gennem vejledning fra håndværker blev rådet til opalplader frem for glastag for, at solstråler ikke skulle reflektere til området. Ansøger foreslår at fjerne to af de seks opalplader (to over redskabsskuret) for at undgå et lukket rum.

### Lovgrundlag

Planloven

### Fagchefen for Plan og Udvikling indstiller,

|  |  |
| --- | --- |
| at | der meddeles afslag til ansøgte. |

### Beslutning

Indstillingen godkendt.